Vnnsen fruntliken grudt myt bogheringe alles guden stedes to vorenn. Ersame leue heren, gude frunde, wy zin irsocht vnde bolanghet myt juwer ersamheit scrifften van wegen Hans Elszebet etliker huzer haluen hir jn Reuel eme tokamende, vp welcke he jegenwardigen toge etliker sculde haluen sal gewizet hebben, wogen derhaluen juwer ersamheit fruntlik to weten, dat vp zodane huze vnde erue vorbenomed dorch etlike sculdenere boszadte gesche&#x0364;n vnnde gedan jsz, de erer nastelliger scult haluen myt rechte in de huze gewellighet zint. Isz derhaluen vnsze fruntlike bogher, juwe ersamheit deme suluesten Elszebet fruntlike vnderrichtinge don moghe, he hir kame edder her schicke vnnde late zodane bozate entzetten vnde de sculde myt der vorsetener rente botale vnde afflegge, wente de schuldenere eresz geldes nicht leng myssen willen, welck husz kume szo vele wert zyn szal alze hoch zick de schulde lopen willen; wo deme szo nicht gescheghe alzodenne gedencken de schuldenere ere pande vp to bidende vnde to vorkopende vnde ere gelt dar an to zokende, dat wy juwer ersamheit vor antwordt nicht hebben vorentholden willen. Wor wy der suluesten zusz to willen vnde wolgefalle jrschinen mogen don wy vngespardesz flitesz gerne. Hir myt Gade allemechtich lange gezunt bouelen. Gheuen to Reuel amme dage Lambertj anno xiiij.